Den 27-årige Iver Fossum har nu spillet sin sidste af 137 officielle kampe for AaB, hvilket af en udlænding kun er overgået af Jacob Rinne. Det oplyser fodboldklubben AaB i en pressemeddelse. Ligeledes er Iver Fossums 32 scoringer næstflest af en udlænding i AaB’s historie – kun overgået af William Graham Lockey. Iver Fossum kom i august 2019 til AaB fra tyske Hannover 96. - Iver Fossum har i de seneste fire sæsoner været en vigtig figur for AaB, og vi vil gerne takke ham for hans loyale indsats for klubben, udtaler AaB’s sportsdirektør Ole Jan Kappmeier i pressemeddelsen. - Vi har i et stykke tid været klar over, at vores veje skulle skilles nu, og vi ønsker Iver alt det bedste med sin karriere fremover, mens vi for vores vedkommende er i gang med trupplanlægningen for den kommende sæson, så vi står bedst muligt, siger Ole Kappmeier. Iver Fossum forlader AaB med en nedrykning som sidste indtryk. - I går var uden tvivl den værste dag i mit fodboldliv. Det var og er ekstremt tungt, at vi efter en hård sæson alligevel ikke fik afgjort tingene til vores fordel, siger han i pressemeddelsen. - Den del fylder selvfølgelig det meste lige nu, ligesom det har været en skuffelse ikke at komme i Europa med AaB, hvor vi i fire sæsoner i træk har tabt en altafgørende kamp om dette – endda to gange efter straffesparkskonkurrence, lyder det fra Iver Fossum, der henviser til pokalfinalerne i 2020 og 2023 mod henholdsvis Sønderjyske og FC København samt Europa Playofffinalerne i 2021 og 2022 mod AGF og Viborg F.F. - Samlet set har jeg dog haft en god tid i AaB, hvor jeg har mødt en masse fine mennesker, og det er også den klub, jeg som seniorspiller har befundet mig længst i, siger han og fortsætter: - Herudover er min søn født i Aalborg, så også af den grund har byen og klubben kæmpe betydning for min familie og jeg, og jeg ønsker alle i og omkring klubben alt det bedste fremover, slutter Iver Fossum. AaB’s tilbageværende trup genoptager træningen til den nye sæson 21. juni.

Opsummering:
AaB’s norske midtbanespiller Iver Fossum stopper i klubben ved kontraktudløb.